stanford-oval/wikipedia huggingface dataset:
טד לוין
קריירה

לוין שיחק תחילה כחבר קבע בהרכב תיאטרון מקומי בשיקגו. בהמשך עבר לטלוויזיה ושיחק בתפקיד משני בסדרת הפשע "שיקגו: הפשע המאורגן", ובתפקידים קטנים בסדרה "המלאכיות של צ'ארלי" ובסרטים "עשבי פרא" ו"נבגד".
לוין שיחק בשנת 1991 במותחן האימה של ג'ונתן דמי "שתיקת הכבשים", בו גילם את הרוצח הפסיכופת ג'יימי "באפלו ביל" גאמב בעל הנטיות הטרנסקסואליות, הנוהג לכלוא במרתפו נשים צעירות ולפשוט את עורן.
ב-1993 שיחק בסרט האקשן "אין לאן לברוח" בתור מר דאנסטון, המכריח את קלייד אנדרסון (רוזנה ארקט) למכור את ביתה.
ב-1995 שיחק במותחן הפשע של מייקל מאן, "היט", בתור הבלש בוסקו מיחידתו של לוטננט וינסנט האנה (אל פצ'ינו). באותה שנה שיחק גם בדרמה המוזיקלית "ג'ורג'יה אחותי", בה גילם את ג'ייק, בעלה של הזמרת ג'ורג'יה פלוד (מייר וינינגהם).
לוין הופיע בסוף שנות ה-90 במספר תפקידי משנה, בהם שומר הראש ווסון בקומדיית הילדים "הפרופסור המפוזר", וגנרל כוחות הקונפדרציה בדימוס "בלודבאת'" מק'גרת' במערבון "פרוע על המערב".
ב-2001 שיחק לוין במותחן המרוצים "מהיר ועצבני", בדמותו של סמל טאנר, שוטר האחראי על המבצע החשאי עליו עובד בריאן אוקונר (פול ווקר). באותה שנה שיחק גם בקומדיית החייזרים "אבולוציה" בתור מפקד כוחות הצבא ראסל וודמן.
לוין הופיע משנת 2002 בשמונה עונות סדרת המתח "מונק", בה גילם את קפטן לילנד סטוטלמאייר, ראש מחלק הרצח של משטרת סן פרנסיסקו.
בהמשך חזר לשתף פעולה עם ג'ונתן דמי, לאחר למעלה מעשר שנים, בסרטיו "האמת אודות צ'ארלי" ו"המועמד ממנצ'וריה".
ב-2003 גילם את הבלש סם ניקו בדרמת הפשע "וונדרלנד", וב-2004 גילם את מר קונטה אביו של הילד שון במותחן המיסטי "לידה".
ב-2006 הופיע ברימייק לסרט הקאלט של וס קרייבן "גבעות הפחד", בתור בוב קארטר הגדול.
ב-2007 השתתף לוין בשתי הפקות של רידלי סקוט: המערבון ההיסטורי "ההתנקשות בג'סי ג'יימס על ידי הפחדן רוברט פורד" בדמותו של השריף ג'יימס טימברלייק; וסרט הפשע "אמריקן גנגסטר" בו גילם את קפטן לו טובאק, מפקדו הישיר של הבלש ריצי' רוברטס (ראסל קרואו).
ב-2010 גילם את וורדן, מנהל בית הכלא על האי שאטר, במותחן הפסיכולוגי של מרטין סקורסזה "שאטר איילנד".
בשנת 2016 שיחק בדרמת האיגרוף "להילחם על זה" לצידם של מיילס טלר וארון אקהרט.
ב-2018 שיחק בסרט "עולם היורה: נפילת הממלכה" כשכיר החרב קן וויטלי.
מ-2018 עד 2020, הוא גילם את תומאס פ. ביירנס בסדרה "רצח אופי" .
בשנת 2021, הוא הצטרף לצוות השחקנים של הדרמה "Big Sky", כשגילם את התפקיד של הורסט קליינסאסר.
ב- 2023 שיחק בסרט של פיקוק "התיק האחרון של מר מונק: הסרט" יחד עם כל הקאסט המקורי של הסדרה.
חיים אישיים

נשוי לקים פיליפס, ואב לשני ילדים.
פילמוגרפיה > בקולנוע

| שנה | סרט | תפקיד |
| --- | --- | --- |
| 1986 | One More Saturday Night | שוטר בתחנה |
| 1987 | Ironweed | פוקונו פיט |
| 1988 | Betrayed | ווס |
| 1989 | Next of Kin | ווילי |
| 1990 | Love at Large | פרדריק קינג / ג'יימס מקגראו |
| 1991 | שתיקת הכבשים | ג'יים 'באפלו ביל' גומב |
| 1992 | The Paint Job | קני, הדי-ג'יי |
| 1993 | אין לאן לברוח | מר דונסטון |
| 1994 | Todo cambia | וינס |
| 1995 | The Mangler | קצין ג'ון האנטון |
| 1995 | Georgia | ג'ייק |
| 1995 | היט | הבלש מייק בוסקו |
| 1996 | Bullet | לואי סטיין |
| 1997 | Mad City | לומק |
| 1997 | Switchback | סגן נייט בוקר |
| 1997 | הפרופסור המפוזר | וייסון |
| 1998 | אתה יכול להודות לי מאוחר יותר | אלי קופרברג |
| 1999 | פרוע על המערב | גנרל "בלודבאט" מקגרט |
| 2001 | אבולוציה | גנרל ראסל וודמן |
| 2001 | מהיר ועצבני | סמל טאנר |
| 2001 | Joy Ride | 'Rusty Nail' |
| 2001 | Ali | ג'ו סמיילי |
| 2002 | The Truth About Charlie | אמיל זדאפ"ק |
| 2003 | Wonderland | הבלש סם ניקו |
| 2004 | המועמד ממנצ'וריה | קולונל הווארד |
| 2004 | Birth | מר קונטה |
| 2005 | The L.A. Riot Spectacular | טום סולטין |
| 2005 | זכרונותיה של גיישה | קולונל דריקס |
| 2006 | The Hills Have Eyes | בוב "בוב הגדול" קרטר |
| 2007 | ההתנקשות בג'סי ג'יימס על ידי הפחדן רוברט פורד | שריף ג'יימס טימברלייק |
| 2007 | אמריקן גנגסטר | קפטן לו טובק |
| 2010 | שאטר איילנד | מנהל |
| 2012 | Deep Dark Canyon | בלום טאון |
| 2013 | Jimmy | ג'יימס לי מיטשל |
| 2013 | A Single Shot | ססילי |
| 2013 | Banshee Chapter | תומאס בלקברן |
| 2014 | Big Game | גנרל אנדרווד |
| 2014 | Dig Two Graves | שריף ווטרהאוס |
| 2014 | Gutshot Straight | לואיס |
| 2015 | Little Boy | סאם. |
| 2016 | Bleed for This | לואי דובה |
| 2017 | Bottom of the World | המטיף |
| 2017 | Swing State | רוז הולמס |
| 2017 | A Midsummer Night's Dream | תסאוס |
| 2018 | עולם היורה: נפילת הממלכה | קן וויטלי |
| 2019 | הדו"ח | ג'ון ברנן |
| 2019 | A Violent Separation | אד קווין |
| TBA | Starbrigth | באד |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 1983 | Through Naked Eyes | סייר | סרט טלוויזיה |
| 1984 | The Killing Floor | מפקד | סרט טלוויזיה |
| 1985 | Two Fathers' Justice | בנט | סרט טלוויזיה |
| 1986–1988 | Crime Story | פרמק הולמן | תפקיד חוזר |
| 1989 | The Fulfillment of Mary Gray | ג'ונתן | סרט טלוויזיה |
| 1990 | Midnight Caller | פרנק ברואר | בפרק: "With Malice Towards One" |
| 1991 | Murder in High Places | קרסון ראסל | סרט טלוויזיה |
| 1991 | Dead and Alive: The Race for Gus Farace | צ'ארלס רוז | סרט טלוויזיה |
| 1993 | Death Train | אלכס טירני | סרט טלוויזיה |
| 1993 | The Last Outlaw | פוטס | סרט טלוויזיה |
| 1993 | Broken Promises: Taking Emily Back | גארי וורד | סרט טלוויזיה |
| 1995 | Nowhere Man | דייב "אדי" פאורס | בפרק: "Absolute Zero" |
| 1996 | Wiseguy | פול קלנדר | סרט טלוויזיה |
| 1997, 1999 | סופרמן: סדרת האנימציה | קרקול, סינסטרו | קול, 2 פרקים |
| 1997 | Ellen Foster | ביל באמונד | סרט טלוויזיה |
| 1998 | From the Earth to the Moon | אלן שפרד | 2 פרקים; מיני-סדרה |
| 1998 | מובי דיק | סטארבק | תפקיד ראשי; מיני סדרה |
| 2000 | Harlan County War | סילאס קינקייד | סרט טלוויזיה |
| 2000 | Wonderland | ד"ר רוברט בנגר | תפקיד ראשי |
| 2002 | משמרת שלישית | בריאן אומלי | בפרק: "Falling" |
| 2002–2003 | ליגת הצדק | בולדוזר, סיסטרו | קול, 4 פרקים |
| 2002–2009 | מונק | קפטן לילנד סטוטלמאייר | תפקיד ראשי |
| 2004 | Static Shock | סינסטרו | קול, בפרק: "Fallen Hero" |
| 2006 | Justice League Unlimited | סינסטרו | קול, בפרק: "The Great Brain Robbery" |
| 2011 | גיהנום על גלגלים | קפטיין דניאל ג'ונסון | בפרק: "Pilot" |
| 2012 | Luck | איזדור כהן | תפקיד חוזר |
| 2013–2014 | The Bridge | לוטננטנ האנק וויד | תפקיד ראשי |
| 2014 | Child of Grace | צ'יף אדוארדס | סרט טלוויזיה |
| 2015 | The Spoils Before Dying | גרהרט מול | בפרק: "The Trip Trap"; מיני סדרה |
| 2016 | Dr. Del | טאנר | סרט טלוויזיה |
| 2016 | Mad Dogs | קונראד טול | 2 פרקים |
| 2016 | ריי דונובן | ביל פרים | 4 פרקים |
| 2016 | Lethal Weapon | נד ברואר | בפרק: "Best Buds" |
| 2018–2020 | רצח אופי | תומאס פ ביירנס | תפקיד חוזר |
| 2018 | Here and Now | אייק באיר | 2 פרקים |
| 2019 | On Becoming a God in Central Florida | אובי גרבו השני | תפקיד ראשי |
| 2020 | Peacock Presents: The At-Home Variety Show Featuring Seth MacFarlane | קפטן לילנד סטוטלמאייר | בפרק: "Monk In Quarantine" |
| 2021 | Big Sky | הורסט קליינססר | תפקיד ראשי (עונה 1) |
| 2023 | Mr. Monk's Last Case: A Monk Movie | קפטן לילנד סטוטלמאייר | סרט טלוויזיה |
| 2024 | מכשפות מייפייר | ג'וליאן מייפייר | כוכב אורח חוזר (עונה 2) |
פרסים ומועמדויות

| שָׁנָה | פרס/אירוע | קטגוריה | עבודה מועמדת | תוֹצָאָה | רפ |
| --- | --- | --- | --- | --- | --- |
| 1991 | פרסי Circuit Community Awards | השחקן הטוב ביותר בתפקיד משנה | שתיקת הכבשים | מועמדות |  |
| 2008 | פרס גילדת שחקני המסך | הופעה יוצאת מן הכלל של צוות שחקנים בסרט קולנוע | גנגסטר אמריקאי | מועמדות |  |
| 2012 | פרסי 20/20 | שחקן המשנה הטוב ביותר | שתיקת הכבשים | מועמדות |  |
| 2015 | פסטיבל הסרטים הבינלאומי בופור | השחקן הטוב ביותר | Dig Two Graves | זכייה |  |
הערות שוליים

↑  "Is Big Sky Going In A Completely Different Direction With All These New Cast Members?". CINEMABLEND. 2021-01-29. נבדק ב-2021-04-02.
1 2 3 4  "Ted Levine (visual voices guide)". Behind The Voice Actors. נבדק ב-9 בספטמבר 2023. {{cite web}}:  (עזרה) A green check mark indicates that a role has been confirmed using a screenshot (or collage of screenshots) of a title's list of voice actors and their respective characters found in its opening and/or closing credits and/or other reliable sources of information.
ג'. ר. ר. טולקין

.
| --- | --- |

טולקין בשנת 1916, בגיל 24
 לידה:  3 בינואר 1892 מדינת אורנג' החופשית בלומפונטיין, מדינת אורנג' החופשית
 פטירה:  2 בספטמבר 1973 (בגיל 81) הממלכה המאוחדת בורנמות', הממלכה המאוחדת
 מדינה:  הממלכה המאוחדת 
 לאום:  בריטי
 מקום קבורה:  Wolvercote Cemetery 
 מקום מגורים:  ברמינגהאם 
 שם עט:  Oxymore 
 עיסוק:  סופר ובלשן, פרופסור ללשון אנגלית עתיקה ופרופסור לאנגלית מודרנית ולספרות אנגלית באוניברסיטת אוקספורד
 מקום לימודים:  אוניברסיטת אוקספורד, אקסטר קולג', בית ספר קינד אדוארד, St. Philip's School 
 שפות היצירה:  אספרנטו, סינדרין, ק'וזדול, קווניה, אנגלית עתיקה, לטינית, אנגלית 
 סוגה:  פנטזיה, שירה, ספרות ילדים, פרוזה 
 זרם ספרותי:  אינקלינגס 
 יצירות בולטות:  מחבר "ההוביט", "שר הטבעות", "הסילמריליון"
 תקופת הפעילות:  1937–1973 (כ־36 שנים) 
 הושפע מ:  ג'ורג' מקדונלד, אדוארד ברנז ג'ונס, ויליאם מוריס, ג. ק. צ'סטרטון, אליאס לנרוט, אדוארד פלאנקט, הברון ה-18 מדאנסני, ז'ול ורן, הנרי ריידר הגרד, אדווארד וייק-סמית', ביאוולף 
 בן או בת זוג:  אדית טולקין (22 במרץ 1916–29 בנובמבר 1971) 
 צאצאים:  ג'ון טולקין, כריסטופר טולקין, מייקל טולקין, פריסילה טולקין 
 מספר צאצאים:  4 
 פרסים והוקרה:  פרס גנדלף
 tolkienestate.com
 
ג'ון רונלד רעואל טולקין (באנגלית: John Ronald Reuel Tolkien‏; בראשי תיבות של שמו הפרטי: ג'. ר. ר. טולקין ובאנגלית J. R. R. Tolkien;‏ 3 בינואר 1892 – 2 בספטמבר 1973) מפקד מסדר האימפריה הבריטית, חבר האגודה המלכותית לספרות, היה סופר, משורר, בלשן ואקדמאי אנגלי. הוא שימש כפרופסור ללשון אנגלית עתיקה בין 1925 ל-1945 ופרופסור לאנגלית מודרנית ולספרות אנגלית בין 1945 ל-1959 באוניברסיטת אוקספורד. טולקין הוא מחבר "ההוביט", "שר הטבעות", "הסילמריליון" וספרים נוספים. בדרך כלל, שמו נכתב על כריכות ספריו ועל מסמכים שחיבר בראשי התיבות J. R. R. Tolkien (ג'.ר.ר. טולקין).
מחוץ לאקדמיה רבים מכירים את טולקין כמחבר "שר הטבעות" והספר הקודם לו, "ההוביט", וכן בזכות הספרים שפרסם בנו כריסטופר טולקין לאחר מותו, המקיפים את רוב יצירתו אודות הארץ התיכונה (העולם הבדיוני בו מתרחשים סיפוריו) שלא זכתה לראות אור בחייו. טולקין הוא מחשובי הסופרים בז'אנר הפנטזיה, הוא כתב עבודה חשובה על ביאוולף וסר גאווין והאביר הירוק והיה חבר בפורום הספרותי האינקלינגס (Inklings) וחבר קרוב של ק. ס. לואיס.
ביוגרפיה

טולקין נולד ב-3 בינואר 1892 בבלומפונטיין שבמדינת אורנג' החופשית (כיום בדרום אפריקה) לארתור רעואל טולקין ולמייבל סאפילד. כשהיה בן שנה נולד לו אח ושמו הילרי רעואל טולקין. האם ושני בניה עברו לברמינגהאם שבאנגליה. אביו נשאר באפריקה ונפטר כשטולקין היה בן 4. לאחר מכן אמו המירה את דתה לקתולית, למרות התנגדות משפחתה הבפטיסטית. הוא למד בבית ספר על שמו של המלך אדוארד, בבית ספר על שמו של סנט פיליפ ובאקסטר קולג' באוקספורד. אמו נפטרה מסוכרת כאשר טולקין היה בן 12. טולקין הרגיש עד סוף ימיו שאמו הפכה לקדושה מעונה בגלל אמונותיה, והייתה לכך השפעה מכרעת על האמונה הקתולית שלו עצמו. אמונתו העמוקה של טולקין שיחקה תפקיד מפתח בהתקרבותו המחודשת של ק.ס. לואיס לנצרות (על אף שטולקין התאכזב מכך שלואיס בחר להיות אנגליקני) וכתביו מכילים סמלים וערכים קתוליים רבים.
טולקין התאהב באדית בראט (אנ'), אהבתו הראשונה והעמוקה ביותר. הם נישאו למרות מכשולים רבים, ולבקשתו היא אף המירה דתה מאנגליקניזם לקתוליות, למרות התנגדות משפחתה. היא הייתה ההשראה לדמותה של לותין בסיפורם של ברן ולותין שאחת מגרסאותיו נכללת ב"סילמריליון" ושסיפורם מוזכר גם ב"שר הטבעות".
טולקין התגייס לצבא הבריטי בזמן מלחמת העולם הראשונה והצטרף לחיל הרגלים. הוא היה לקצין בדרגת לוטננט וצורף לרגימנט הלנקשייר פוסיליירים, היחידה המעוטרת ביותר בצבא הבריטי במלחמה. טולקין לחם בחזית צרפת, בין היתר בקרב על הסום, וראה רבים מחבריו הטובים נופלים במהלך הקרבות. טולקין עצמו סיים את המלחמה בבית חולים משום שלקה בקדחת השוחות. בזמן ההחלמה הוא התחיל לכתוב מספר אגדות, שהיו מבוססות על לימודי המיתולוגיה והפולקלור הקודמים שלו. הוא קרא לספר ספר הסיפורים האבודים (The Book of Lost Tales). מבקרי עבודותיו טוענים שהספר הושפע מהתרשמויותיו מהמלחמה, ושהוא ראה בפנטזיה דרך לברוח מהמציאות האכזרית של העולם המתועש, של המכונות וכלי הנשק ההרסניים של המאה ה-20.
אחרי המלחמה טולקין עבד מספר שנים על מילון אוקספורד של השפה האנגלית. בשנת 1920 התמנה למרצה לאנגלית באוניברסיטת לידס, אך חזר לאוקספורד בשנת 1925 כפרופסור ללימודים אנגלו-סקסיים. בשנת 1945 הוא עבר למרטון קולג' (Merton College) של אוקספורד ונשאר שם כפרופסור מן המניין לשפה וספרות אנגלית עד שפרש בשנת 1959.
סיפורת

טולקין נהנה להמציא סיפורי פנטזיה על מנת לשעשע את ילדיו. הוא כתב להם מכתבים שנתיים לרגל חג המולד מ"אבא כריסמס". לאחר מכן המכתבים צורפו לכדי אוסף של סיפורים קצרים בשם "מכתביו של אבא כריסמס" (The Father Christmas Letters).
טולקין לא ציפה שספריו הבדיוניים יהפכו לפופולריים. ב-1937 אחד הסטודנטים שלו שכנע אותו לפרסם את "ההוביט", ספר שנכתב במקור לילדיו. אף על פי שזהו ספר ילדים, הספר היה מספיק פופולרי גם בקרב מבוגרים על מנת שהמו"ל, "אלן את אנווין" (Allen & Unwin) יבקשו ממנו לפרסם ספר המשך. זה גרם לו לפרסם את עבודתו המפורסמת ביותר, האוסף "שר הטבעות" (התפרסם בין 1954–1955). כתיבת הסאגה לקחה כמעט עשר שנים, שבמהלכן קיבל תמיכה מחברי הפורום הספרותי האינקלינגס (The Inklings), ובמיוחד מחברו הקרוב, ק. ס. לואיס.
בהתחלה טולקין חשב שהספר יהיה דומה ל"ההוביט", ויספר סיפורת יפה לילדים, אך עד מהרה כתיבתו הפכה לרצינית ועמוקה יותר. אף על פי שזהו ספר המשך ל"ההוביט", "שר הטבעות" פונה לקוראים מבוגרים יותר, תוך שהוא נסמך על המיתולוגיה של הארץ התיכונה שחיבר, ויצאה לאור לאחר מותו ביצירות כמו "הסילמריליון" וספרים אחרים.
רוב ספרי המיתולוגיה של הארץ התיכונה (למשל "הסילמריליון" וסיפורים שלא נשלמו) נערכו על ידי בנו כריסטופר מרשימות שהשאיר ופורסמו לאחר מותו. בריטניה הייתה יוצאת דופן בין ארצות אירופה בכך שהיא כמעט ונעדרה מיתולוגיה משל עצמה (פרט למלך ארתור ואבירי השולחן העגול) לעומת המיתולגיה הנורדית, המיתולוגיה הסלאבית, המיתולוגיה הגרמנית והמיתולוגיה הקלטית. ספריו של טולקין מילאו את החסך.
מכלול יצירתו המתאר את היקום הדמיוני שיצר נקרא (גם בפיו) "הלגנדריום". הלגנדריום מתאר את המיתולוגיה, ההיסטוריה, הגאוגרפיה, הבלשנות, התרבות ושלל היצורים הכלולים בעולם הטולקינאי ונפרש על פני מספר יצירות שרובן נערכו ופורסמו רק לאחר מותו של המחבר על ידי בנו, כריסטופר טולקין.
חלק מיצירתו של טולקין עובד לסרטים - מצוירים ושאינם מצוירים, (למשל שר הטבעות), ועמותות שמקדמות את יצירותיו החלו להיווסד - למשל עמותת טולקין הישראלית.
סיפורת > יהודים בכתביו

טולקין הביע את מחאתו על כך שהמוציא לאור של תרגום ספרו לגרמנית דרש ממנו הוכחה כי הוא אינו יהודי. בתגובה לכך אמר טולקין כי הוא דווקא מצטער על כך שאין בשושלת המשפחתית שלו כל זכר ל”אנשים המוכשרים הללו”, היהודים. הספר לא יצא בסופו של דבר בהוצאה זו.
טולקין העיד על עצמו שתיאור הגמדים בכתביו, הושפע מאופן התיאור של יהודים בתרבות. לדבריו אין בעניין אנטישמיות, אלא רק אמצעי ספרותי והוא רוחש כבוד והערכה לעם היהודי. התיאור החיצוני של הגמדים כארוכי אף וקטני קומה היה דומה לצורה בה נתפסו יהודים באותה עת באירופה כמו גם אהבתם לזהב, אך הגמדים בספריו נתפסים דרך כלל כדמויות מעוררות אהדה. ניתן למצוא בסיפוריו מקבילות שונות לקשר זה:
הגמדים, למרות טמיעתם בין הגזעים השונים והשימוש בשפה המקומית שמרו על שפתם ה"ק'וזדול" וגם בדברם בשפה המקומית יש להם מבטא זר. שפתם אף מבוססת על השפות השמיות.
הגמדים גורשו מארצם על ידי דרקון שחמס את אוצרותיהם, ניתן לראות בכך מקבילה לשריפת בית המקדש והגליית כלי המקדש העשויים ממתכות יקרות.
הגמדים, בדומה ליהודים, כמהו לשוב לארצם, ולא ויתרו על תקוותם לכל אורך הגלות, ואף העבירו את התקווה לדורות הבאים.
הגמדים הם יוצאי דופן במראיהם המזוקן, ביחס לעמים שבקרבם התיישבו, קומתם נמוכה, אפם גדול, והם עוסקים ושומרים על הזהב.
הגמדים, על פי המסופר בספר, אינם גיבורים ויעסיקו בן גזע אחר לעשות עבורם את 'העבודה השחורה', אך עם זאת יתנהגו עמו בנדיבות ואם יסתבך לא ינטשו אותו לגורלו.
גם בשר הטבעות ניתן למצוא מקבילה, והיא, הברית המפתיעה בין גימלי הגמד, ולגולאס מבני לילית, ומודגש לאורך הספר שהגמדים ובני לילית תמיד שנאו אחד את השני. היו שהשוו בין המלחמה במורדור בספר למלחמת העולם השנייה, כשבשני המקרים מרבית העמים התאחדו להילחם כנגד 'הרוע', וזה כלל ברית מפתיעה בין היהודים לנוצרים.
מוריה הוא קומפלקס הררי מפואר אותו בנו הגמדים בעת הקדומה, וייתכן ששמו נועד להקביל להר המוריה שבירושלים.
ספריו

זוהי רק רשימה חלקית מכתביו (יש האומרים שטולקין כתב במהלך חייו כ-600 סיפורים באורכים שונים). חלק מכתביו נערכו ויצאו לאור לאחר מותו על ידי בנו, כריסטופר.
ההוביט או לשם ובחזרה (1937. תר' משה הנעמי, 1976; תרגום הטייסים [תרגום משותף], 1977; יעל אכמון, 2012) – מסעו רב-התלאות ועתיר-הדמיון של ההוביט בילבו בגינס, הוביט (בן מחצית) אוהב-שלום ואמיץ-לב, שיצא לסייע לגמדים להביס את הדרקון שחמס את ארצם ונקלע אל ממלכות של קוסמים וגמדים, שדונים ודרקונים.
האיכר גַילְס בן הֶם (1949. תר' דליה טסלר בשם גַילְס האיכר מפְּרָזוֹן, 1968) – הרפתקאותיו המרתקות-משעשעות של איכר, שניצח את הדרקון קריסופילאקס ונעשה מלך, מסופרות תוך לגלוג עוקצני על גיבורים המתקשטים בנוצות לא-להם.
שובו הביתה של בֵּן בּוֹרְטְנוּת בּוֹרְתֶלְם (1953)
שר הטבעות (1954–1955. תר' רות לבנית ואוריאל אופק, 1979; עמנואל לוטם, 1998) – מסעו רב-הסכנות של ההוביט פרודו בגינס, שיצא להשמיד את טבעת-הקסמים המשחיתה כל מי שמחזיק בה:
שר הטבעות: אחוות הטבעת
שר הטבעות: שני הצריחים
שר הטבעות: שיבת המלך
הרפתקאות תום בומבדיל (1962. תר' אוריאל אופק, 1984) – שירים סיפוריים הקשורים בגיבורי שר הטבעות.
עץ ועלה (1964. תר' מיכל אלפון, 1993). – סיפורים על פיות.
סְמִית איש ווּטוֹן מֵיג'וֹר (1967. תר' יחיעם פדן בשם הנפח מווּטוֹן-רבא, 1984) – סיפור-חורף שעלילתו מתרחשת בימי-הביניים.
הדרך נמשכת לה הלאה (1968) – מחרוזת שירים מולחנים.
הסילמריליון (1977. תר' עמנואל לוטם, 1990) – סאגה מיתית רחבת-יריעה (בלתי-גמורה), המתרחשת בעיקרה בארץ התיכונה. הסאגה מתחילה בבריאת העולם וחלקה העיקרי הוא תולדות הסילמרילים והמלחמות בעקבות גניבתם בעידן הראשון. הסאגה מסתיימת בסיפור נומנור ונפילתה בעידן השני וסיפור טבעות הכוח והעידן השלישי.
אגרות אבא-חג-מולד (1978) – מכתבי הסופר לילדיו.
סיפורים שלא נשלמו (1980) – רצף של סיפורים (לא גמורים) המתרחשים בארץ התיכונה, לאורך שלושת העידנים בהיסטוריה של הארץ.
ילדי הורין (2007. תר' עמנואל לוטם, 2008) – סיפור משפחתו של הורין תליון אשר העז להתריס כנגד שר האופל מורגות', לא בגרסה שלמה ומבוססת יותר מן הגרסה המופיעה בסילמריליון ובסיפורים שלא נשלמו.
ברן ולותין (2017. תר' עמנואל לוטם, 2019) – סיפור מסעם של ברן, בן התמותה ולותין, בת האלמוות בארץ התיכונה במטרה להביא לאביה של לותין את אבן הממלכת נומנור מכתרו של מורגות' כדי להגשים את אהבתם.
מפלת גונדולין (2018. תר' עמנואל לוטם, 2020) – סיפור קורותיה של עיר העלפים גונדולין מהקמתה ועד למפלתה הסופית בפני צבאות מורגות'.
מפלת נומנור (2022)-סיפור נפילת ממלכת נומנור, בעקבות יוהרתם של אנשיה ומרידה באלים, תחת שלטון המלך אר-פאראזון, נומנור נפלה להשפעתו של סאורון, ששכנע את אנשיה לזנוח את אמונתם באלים ולסגוד למלקור. בשיא יוהרתם, אר-פאראזון הוביל צבא לולינור בניסיון לזכות בחיי נצח, מה שגרם להתערבותו של אילובאטאר, שהשמיד את נומנור בטביעה. רק מיעוט נאמני האלים ניצל והקים את ממלכות גונדור וארנור בארץ התיכונה.
ראו גם

| --- | --- |
: ספר: עולם הפנטזיה של ג'. ר. ר. טולקין
אוסף של ערכים בנושא הזמינים להורדה כקובץ אחד.
לקריאה נוספת

המפרי קרפנטר, "טולקין: הסופר שברא את ה"הוביט" ו"שר הטבעות", אחוזת בית ספרים, מאנגלית: דני אורבך, אחרית דבר מאת עמנואל לוטם, תשע"ג 2013.
הערות שוליים

↑  Duplessis, Nicole M. On the Shoulders of Humphrey Carpenter: Reconsidering Biographical Representation and Scholarly Perception of Edith Tolkien. Mythlore, vol. 37, no. 2 (134), 2019, pp. 39–74. JSTOR
↑   עדי ערמון, טולקין, אבי ההוביטים, באתר הארץ, 6 ביוני 2013.
↑  ג'ון רונלד רעואל טולקין,"שר הטבעות", מהדורה בכרך אחד, הוצאת זמורה ביתן, 2004, נספח א', עמודים 11–12, "אכן, חייב אדם לחזות מבשרו בקדרות צלה של מלחמה, כדי לחוש את כובד מועקתה; אך השנים חולפות, ודומה שכיום נוטים לשכוח כי מי שנקלע בצעירותו לשנת 1914, עבר חוויה מבעיתה לא פחות מכל שאירע ב1939 ובשנים שלאחריה. בטרם יצאה שנת 1918 נספו כל חברי הטובים, מלבד אחד".
↑  ראו במכתבי טולקין מספר 131, 153, 154, 163
↑  On the time J.R.R. Tolkien refused to work with Nazi-leaning publishers., Literary Hub, ‏2022-01-05 (באנגלית אמריקאית)
↑  יצא מחדש בעברית ב-2012 תחת השם "האיכר ג'יילס בן הכפר דון" בתרגום מעודכן של יעל ענבר במסגרת האסופה סיפורים מעולם הסכנה (Tales from the Perilous Realm, 1997)
1 2 3  יצא מחדש ב-2012 במסגרת האסופה סיפורים מעולם הסכנה (Tales from the Perilous Realm, 1997)
| זוכי פרס גנדלף |
| --- | --- | --- |
| סופרים | ג'ון רונלד רעואל טולקין (1974) • פריץ לייבר (1975) • ל. ספראג דה קמפ (1976) • אנדרה נורטון (1977) • פול אנדרסון (1978) • אורסולה לה גווין (1979) • ריי ברדבורי (1980) • קטרין לוסיל מור (1981) |  |
| ספרים | הסילמריליון (1978) • הדרקון הלבן (1979) |  |
| --- | --- |
בקרת זהויות :  NLI: 987007275450205171  PLWABN: 9810701768905606  BIBSYS: 90056310  BNC: 000039079  BNE: XX933704  BnF: cb11926763j (data)  CANTIC: a1045911x  CiNii: DA01293742  GND: 118623222  ICCU: CFIV015811  ISNI: 0000 0001 2144 1970  LCCN: n79005673  LNB: 000012786  MusicBrainz: 97f3efea-558f-4137-9e4c-8a2fcec3c2d4  NDL: 00458883  NKC: jn19990008561  NLA: 35552076  NLG: 60495  NLK: KAC199627668  NLR:   NSK: 000001310  NTA: 068553420  RERO: 02-A003904191  RKD: 309909  RSL: 000084015  SELIBR: 97224  SNAC: w61r7qfw  SUDOC: 027164918  Trove: 993356  ULAN: 500112201  VcBA: 495/32791  VIAF: 95218067   WorldCat (עם VIAF): 95218067 
קבריהם של טולקין ואשתו באוקספורד. שימו לב לשמות "ברן" ו"לותיין" בסמיכות לשמותיהם - רמז לסיפור אהבתם של ברן ולותיין, מהעולם הדמיוני אותו יצר.
גולן בני

גולן בני (נולד ב-31 באוקטובר 2000) הוא כדורגלן ישראלי המשחק בעמדת הקשר בהפועל פתח תקווה.
קריירה

בני החל לשחק כדורגל בגיל שמונה בקבוצת הילדים של הפועל רעננה. ברעננה עבר בכל קבוצות הגילאים עד שב-18 ביוני 2020 ערך את הופעת הבכורה שלו בקבוצה הבוגרת בהפסד 2-1 לסקציה נס ציונה בו גם הבקיע את שער הבכורה שלו בקריירה. הוא הבקיע גם במשחק הבא ששיחק חמישה ימים לאחר מכן בהפסד 2–4 למכבי נתניה. עונה לאחר מכן הפך לשחקן הרכב ברעננה שירדה לליגה הלאומית. בסיום עונתו השנייה רעננה ירדה לליגה א' ובני עזב את המועדון.
ב-19 בספטמבר 2022 חזר לליגת העל כשחתם בהפועל ירושלים ורשם בה 12 הופעות עד לסיום העונה.
ב-20 באוגוסט 2023 חתם בהפועל פתח תקווה.
אחיו הגדול הוא הכדורסלן גיל בני.
הערות שוליים

↑  שי ארצי, צריכים חיזוק? הפועל ירושלים החתימה את גולן בני, באתר ישראל היום, 19 בספטמבר 2022
↑  רותם פלדברג, ‏גולן בני חתם עד סוף העונה בהפועל פ"ת, באתר ערוץ הספורט, 20 באוגוסט 2023
דרום סודאן

ערך זה עוסק במדינה באפריקה. אם התכוונתם לממשל אוטונומי שהתקיים באזור דרום סודאן בעבר, ראו .
דרום סודאן (בשמה הרשמי "הרפובליקה של דרום סודאן", באנגלית: Republic of South Sudan) היא מדינה ללא מוצא לים במזרח אפריקה, המשתרעת על פני 644,329 קמ"ר. אוכלוסיית המדינה נאמדת ביותר מ-11 מיליון נפש. בירתה והעיר הגדולה ביותר בה היא ג'ובה, ובה ממוקמים מוסדות השלטון. דרום סודאן גובלת בסודאן בצפון, באתיופיה במזרח, בקניה בדרום מזרח, באוגנדה בדרום, ברפובליקה הדמוקרטית של קונגו בדרום מערב וברפובליקה המרכז-אפריקאית במערב. היא המדינה הצעירה בעולם.
עד לקבלת עצמאותה, הייתה דרום סודאן חבל ארץ אוטונומי בתוך סודאן. בעקבות לחץ שהופעל על נשיא סודאן על ידי ארצות הברית ומדינות המערב, ועל פי תנאי הסכם השלום עם ממשלת סודאן משנת 2005 שהוביל לסופה של מלחמת האזרחים הסודאנית השנייה, נערך בינואר 2011 משאל עם בחבל ארץ זה, שתוצאותיו ברוב של כמעט 99% קבעו את הפיכתו למדינה עצמאית. דרום סודאן הכריזה על עצמאותה ב-9 ביולי 2011, בטקס בנוכחות נשיא סודאן, שהייתה המדינה הראשונה שהכירה בה. סאלווה קיר מאיארדיט הושבע כנשיא דרום סודאן. ב-14 ביולי 2011 התקבלה דרום סודאן כחברה באו"ם.
בני הדינקה שהם הקבוצה הגדולה בסודאן הדרומית, נחשבים לאנשים הגבוהים בעולם (בממוצע).
היסטוריה

קיים מידע מועט על ההיסטוריה של דרום סודאן עד למאה ה-19. על פי מסורות השבטים המקומיים, הגיעו העמים הנילוטים: דינקה, נואר, שילוק ועמים אחרים לדרום סודאן מעט לפני המאה ה-10. בין המאה ה-15 למאה ה-19 התגבש מיקומם הנוכחי של שבטים אלו לאחר תקופות נדודים. מחסומים גאוגרפיים בודדו את האזור וסייעו לתושביו לשמור על זהותם החברתית ומוסדותיהם המסורתיים. במהלך המאה ה-19 הביא סחר העבדים למגע קרוב יותר עם הערבים הסודאנים, ונוצרה טינה עמוקה בין תושבי הדרום לערבים בצפון, שנמשכת עד ימינו.
היסטוריה > סחר העבדים בדרום סודאן

סחר עבדים היה יסוד חשוב בסודאן כולה במהלך ההיסטוריה. גם לאחר שבמאה ה-19 החל ענף כלכלי זה לגווע בשאר העולם, וזמן רב לאחר שחוסל בידי הבריטים ביתר חלקי אפריקה שמדרום לסהרה, המשיך סחר העבדים הסודאני לשגשג, משום שלסודאן הייתה גישה נוחה לשוקי העבדים במזרח התיכון. בדרום סודאן שגשג הסחר בעבדים במיוחד. פשיטות תקופתיות לדרום הביאו עמן אלפי עבדים, וזעזעו את היציבות הכלכלית והחברתית בקרב השבטים שנפלו להן קורבן.
ב-1854 סיימה מצרים, שליטת סודאן, את המעורבות הממשלתית בסחר העבדים, וב-1860, בתגובה ללחץ אירופי, אסרה על העבדות בכל תחומי שלטונה. עם זאת, הצבא המצרי לא אכף את האיסור על סוחרי העבדים בסודאן. צבאות פרטיים, ספינות קיטור ורובים שעמדו לרשות סוחרי העבדים אפשרו להם להתגבר על כל התנגדות של השבטים המקומיים, ויצרו אימפריות דרומיות שלמות שכל עיסוקן הוא סחר עבדים. נוכחות הבריטים באזור נועדה להילחם בעבדות, וההתנגדות לבריטים התבססה על רצון המקומיים להמשיך בסחר העבדים.
ב-1869 מונה מגלה הארצות הבריטי, סר סמואל בייקר, למושל מחוז אקווטוריה, וקיבל הוראה לספח את כל מרחב אגן הנילוס הלבן ולדכא שם את סחר העבדים. ב-1874 החליף אותו הקצין הבריטי צ'ארלס ג'ורג' גורדון. גורדון פירק מנשקם את סוחרי העבדים, ותלה בפומבי את אלו שהעזו להתנגד. עד למינויו כמושל הכללי של סודאן, בשנת 1877, הפחית גורדון במידה ניכרת את סחר העבדים בדרום.